František Vláčil

František Vláčil (* 19. február 1924, Český Těšín – † 28. január 1999, Praha) bol český maliar, grafik, filmový scenárista a režisér. Jeho filmy Marketa Lazarová a Údolí včel sú dnes filmovými odborníkmi považované za vrcholné diela českej kinematografie.http://www.uh.cz/p100/p100/anketa.htmhttp://www.uh.cz/p100/p100/anketa_zbytek.htm Na MFF Karlovy Vary bol ocenený za prínos k svetovej kinematografii.

 Život a dielo 
Študoval dejiny umenia a estetiku na Filozofickej fakulte Masarykovej univerzity v Brne, štúdium ukončil v roku 1951. O film sa zaujímal už v priebehu štúdia. Najprv začínal v brnianskom trikovom štúdiu dokumentárnych filmov, neskôr vo filmovom štúdiu Československého armádneho filmu, kde natáčal rôzne inštruktážne a propagandistické snímky.

Na Barrandove debutoval až v roku 1960 filmom Holubice, čím sa zaradil medzi najpozoruhodnejších filmových tvorcov tzv. Československej novej vlny 60. rokov 20. storočia. Najväčší ohlas mu ale priniesol dlho pripravovaný, natáčaný a upravovaný film Marketa Lazarová. Zložitá historická filmová freska s vtedy debutujúcou mladučkou slovenský herečkou Magdou Vášáryovou v hlavnej úlohe Markety. Ide o úchvatný psychologický film plný obrazových metafor. Film bol aj na vtedajšie pomery veľmi nákladný (išlo do tej doby o vôbec najdrahší český film). Aby sa časť nákladov vrátila späť, bol v rovnakých kulisách a dekoráciách natočený ďalší historický film Údolí včel s Petrom Čepkom v hlavnej úlohe, ktorý zažiaril aj v ďalšom farebnom snímku Adelheid.

V období normalizácie František Vláčil nakrútil niekoľko krátkometrážnych filmov, z ktorých zrejme vôbec najpozoruhodnejší je film Praha secesní z roku 1974. Nežne poetický bol aj vianočne ladený detský film Pověst o stříbrné jedli. Nasledoval smutný, zvieravý a psychologicky ťažký príbeh Dým bramborové natě s Rudolfom Hrušínským v hlavnej úlohe. Zaujal aj baladický príbeh Stíny horkého léta.

Výrazný režisérsky rukopis nesie aj biografický film o skladateľovi Antonínovi Dvořákovi Koncert na konci léta, natočený podľa scenára Zdeňka Mahlera. Veľmi výrazné sú aj jeho posledné snímky Hadí jed, Stín kapradiny a Mág.

 Ocenenia 
V roku 1994 dostal ocenenie Český lev za celoživotný umelecký prínos k českému filmu. Pôsobil aj ako prezident Českej filmovej a televíznej akadémie. Na Medzinárodnom filmovom festivale v Karlových Varoch dostal hlavnú cenu za mimoriadny umelecký prínos k svetovej kinematografii.

V roku 2013 získal in memoriam Cenu Ministerstva kultúry za prínos v oblasti kinematografie a audiovízie.Laureáti Státních cen a cen Ministerstva kultury

 Zložitá osobnosť 
František Vláčil bol bezpochyby výnimočný a všetkými múzami pobozkaný filmár, ale išlo o vnútorne veľmi rozpoltenú a zložitú osobnosť, ktorej sa nevyhýbali depresie a veľké problémy s alkoholom. Mnohé jeho snímky boli zložito dotvorené len vďaka podpore jeho filmového štábu, napriek tomu však zostáva jeho filmové dielo v celom kontexte českej kinematografie úplne unikátne a  mimoriadne.

 Filmografia, výber 
 Film 
 1960 Holubice
 1961 Ďáblova past
 1967 Marketa Lazarová (natočený na motívy rovnomenného románu Vladislava Vančuru)
 1967 Údolí včel (natočený na motívy rovnomenného románu Vladimíra Körnera)
 1969 Adelheid
 1973 Pověst o stříbrné jedli
 1974 Sirius (krátkometrážny film)
 1974 Praha secesní (krátkometrážny film)
 1976 Dým bramborové natě
 1977 Stíny horkého léta
 1975 Koncert na konci léta (film o hudobnom skladateľovi Antonínovi Dvořákovi podľa scenára Zdeňka Mahlera)
 1981 Hadí jed
 1983 Pasáček z doliny
 1984  Stín kapradiny
 1987 Mág

 Televízia 
 1985 Albert

 Referencie 

 Literatúra  
 GAJDOŠÍK, Petr: František Vláčil : Život a dílo. Příbram, Svatá Hora : Camera obscura, 2018. 875 s. ISBN 978-80-903678-9-0 
 GAJDOŠÍK, Petr (ed.): Marketa Lazarová : Studie a dokumenty. Praha : Casablanca, 2009. 396 s. ISBN 978-80-87292-00-6

 Externé odkazy 
 František Vláčil v databáze Národní knihovny ČR


 František Vláčil – nostalghia.cz
 Kto bol kto v Českej republike 
 Nová kniha Petra Gajdošíka František Vláčil. Život a dílo v nakladatelstve Camera obscura
 Kniha Petra Gajdošíka František Vláčil. Život a dílo na webe Kosmasu

Kategória:Českí režiséri
Kategória:Českí grafici
Kategória:Českí maliari
Kategória:Českí scenáristi
Kategória:Česko-slovenskí národní umelci
Kategória:Absolventi Masarykovej univerzity
Kategória:Držitelia Českého leva
Kategória:Osobnosti z Českého Těšína